A apărut un nou stadion la Chișinău. Cine va avea prioritate pe această arenă
- Nicolae Comănescu
- 2 martie 2024, 20:58
La Chișinău, la Liceul Teoretic "Petru Zadnipru" din sectorul Ciocana, acolo unde învață peste 1.100 de elevi, a fost amenajat un stadion de fotbal.
La Chișinău a fost inaugurat, sâmbătă, o arenă de fotbal ce este rezervată pentru a fi folosită de tinerii jucători. Este vorba despre un parteneriat cu oficialii Federației de Fotbal din Republica Moldova.
"În parteneriat cu Federația Moldovenească de Fotbal, am reușit să amenajăm pe stadionul nou covorul artificial modern după toate standardele. Împreună am reușit să realizăm mai multe proiecte în Chișinău în mai multe instituții educaționale". A preciza Ion Ceban, primarul din capitala Basarabiei.
Pe de altă parte, edilul a mai spus că ultimele lucrări de amenajare a tribunelor și a terenului adiacent urmează să fie realizate până în toamna anului 2024.
Arenă de fotbal amenajată la Chișinău
Terenul de fotbal a fost amenajat în cadrul Proiectului pilot "Fotbal în școli", care a cuprins șase instituții de învăţământ secundar, ciclul II din municipiul Chișinău. Astfel, elevii claselor specializate se vor bucura de cele mai bune facilități pentru procesul educațional și sportiv, care presupune 10 ore de fotbal săptămânal în cadrul disciplinei "Fotbal", grație Proiectului implementat de Primăria Municipiului Chișinău.
"M-am bucurat să văd mulți copii energici și nerăbdători să exploateze terenul proaspăt construit. Le-am urat mult succes și să aibă rezultatele pe care și le doresc, iar municipalitatea va contribui în continuare pentru a asigura condițiile necesare", a scris Ion Ceban.
Edilul a amintit că Primăria în ultimii trei ani, a efectuat mai multe lucrări de reparație și în cadrul Liceului Teoretic "Petru Zadnipru".
Pentru acest demers a fost reparată parțial fațada, s-au efectuat lucrări generale de reparație a pereților și a tavanului, s-au schimbat ușile la intrare, s-a reparat parțial acoperișul, s-a procurat tehnică de calcul, panouri interactive, echipament muzical, utilaj tehnologic și mobilier.
A fost reparată capital sala de sport, s-au reparat mai multe cabinete și săli de clasă, rețeaua de canalizare stradală și sanitară, rețeaua de încălzire dar și blocul alimentar a fost reparat, conform unica.md.